text: РЕШЕНИЕ НА СЪВЕТА
  от 23 юли 2014 година
  за подписване от името на Европейския съюз и на неговите държави членки и за временно прилагане на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз
  (2014/956/EС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 91, член 100, параграф 2 и членове 207 и 212 във връзка с член 218, параграф 5 от него,
  като взе предвид Акта за присъединяване на Република Хърватия, и по-специално член 6, параграф 2, втора алинея от него,
  като взе предвид предложението на Европейската комисия,
  като има предвид, че:
  (1)
  В съответствие с член 6, параграф 2 от Акта за присъединяване на Република Хърватия присъединяването на Република Хърватия към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна (1) („Споразумението“), трябва да бъде одобрено чрез сключване на протокол към Споразумението („Протокола“). В съответствие с член 6, параграф 2 от Акта за присъединяване за такова присъединяване се прилага опростена процедура, при която протоколът се сключва от Съвета, действащ с единодушие от името на държавите членки, и от съответните трети държави.
  (2)
  На 14 септември 2012 г. Съветът упълномощи Комисията да започне преговори със съответните трети държави. Преговорите с Руската федерация бяха приключени успешно. Това беше потвърдено с размяна на ноти на 24 септември 2013 г.
  (3)
  Протоколът следва да бъде подписан от името на Съюза и на неговите държави членки, при условие за сключването му на по-късна дата.
  (4)
  Сключването на Протокола подлежи на отделна процедура във връзка с въпросите, попадащи в областта на компетентност на Европейската общност за атомна енергия.
  (5)
  С оглед на присъединяването на Република Хърватия към Съюза на 1 юли 2013 г. протоколът следва да се прилага временно от посочената дата,
  ПРИЕ НАСТОЯЩОТО РЕШЕНИЕ:
  Член 1
  Разрешава се от името на Европейския съюз и на неговите държави членки подписването на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз, при условие за сключването на Протокола.
  Текстът на Протокола е приложен към настоящото решение.
  Член 2
  Председателят на Съвета се оправомощава да посочи лицето(ата), упълномощено(и) да подпише(ат) Протокола от името на Европейския съюз и неговите държави членки.
  Член 3
  Протоколът се прилага временно от 1 юли 2013 г. до приключване на процедурите по сключването му.
  Член 4
  Настоящото решение влиза в сила в деня на приемането му.
  Съставено в Брюксел на 23 юли 2014 година.